SL Uradni list Evropske unije L 336/75

IZVEDBENI SKLEP KOMISIJE

z dne 15. decembra 2011

o finančnem prispevku Unije za nekatere ukrepe za izkoreninjenje slinavke in parkljevke pri divjih živalih v jugovzhodnem delu Bolgarije v obdobju 2011–2012

(notificirano pod dokumentarno številko C(2011) 9225)

(Besedilo v bolgarskem jeziku je edino verodostojno)

(2011/855/EU)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Odločbe Sveta 2009/470/ES z dne 25. maja 2009 o odhodkih na področju veterine (1) ter zlasti člena 8(2), drugega odstavka člena 14(4), členov 20 in 23 ter členov 31(2), 35(2) in 36(2) Odločbe,

ob upoštevanju naslednjega:

(1) Slinavka in parkljevka je zelo nalezljiva virusna bolezen divjih in domačih parkljarjev, ki resno vpliva na donosnost reje živali ter povzroča motnje v trgovini znotraj Unije in pri izvozu v tretje države.

(2) Ob izbruhu slinavke in parkljevke obstaja tveganje, da se povzročitelj bolezni razširi na druga gospodarstva, kjer vzrejajo živali dovzetnih vrst v prizadeti državi članici, pa tudi na druge države članice ali tretje države zaradi premikov živih dovzetnih živali ali njihovih proizvodov.

(3) Direktiva Sveta 2003/85/ES z dne 29. septembra 2003 o ukrepih Skupnosti za obvladovanje slinavke in parkljevke, ki razveljavljajo Direktivo 85/511/EGS in odločbe 89/531/EGS in 91/665/EGS ter spreminja Direktivo 92/46/EGS (2), določa ukrepe, ki jih morajo države članice takoj izvesti ob izbruhu, da se prepreči nadaljnje širjenje virusa.

(4) Odločba 2009/470/ES določa postopke, ki urejajo finančni prispevek Unije za posebne veterinarske ukrepe, vključno z nujnimi ukrepi. V skladu s členom 14(2) navedene odločbe države članice prejmejo finančni prispevek za kritje stroškov nekaterih ukrepov za izkoreninjenje slinavke in parkljevke.

(5) V Bolgariji je leta 2011 prišlo do izbruhov slinavke in parkljevke, primeri te bolezni pa so bili odkriti pri dovzetnih divjih živalih. Bolgarski organi so z rednimi poročili Stalnemu odboru za prehranjevalno verigo in zdravje živali ter z rednim poročanjem Komisiji in državam članicam o položaju glede bolezni dokazali, da so učinkovito izvajali ukrepe nadzora v okviru Direktive 2003/85/ES.

(6) Tako so bolgarski organi izpolnili vse svoje tehnične in upravne obveznosti v zvezi z ukrepi iz člena 14(2) Odločbe 2009/470/ES in člena 6 Uredbe Komisije (ES) št. 349/2005 (3).

(7) V skladu s členom 85(3) Direktive 2003/85/ES je pristojni organ Bolgarije takoj po prejetju potrditve primarnega primera slinavke in parkljevke pri divjih živalih izvedel ukrepe iz dela A Priloge XVIII k Direktivi, da bi zmanjšal širjenje bolezni.

(8) Ker se je slinavka in parkljevka pojavila na območjih, ki si jih delijo divje živali in dovzetni domači parkljarji, je država članica prvič razvila načrt za izkoreninjenje slinavke in parkljevke pri divjih živalih na območju, ki je bilo opredeljeno kot okuženo, in določila ukrepe, ki jih je treba izvajati na navedenem območju v skladu z delom B Priloge XVIII k Direktivi 2003/85/ES.

(9) Bolgarija je 4. aprila 2011 v roku 90 dni po potrditvi slinavke in parkljevke pri divjih živalih predložila načrt za izkoreninjenje slinavke in parkljevke pri divjih živalih v delih regij Burgas, Yambol in Haskovo.

(10) Po oceni načrta, ki ga je predložila Bolgarija, s strani Komisije je bil sprejet Izvedbeni sklep Komisije 2011/493/EU z dne 5. avgusta 2011 o odobritvi načrta za izkoreninjenje slinavke in parkljevke pri divjih živalih v Bolgariji (4).

(11) V skladu s členom 75 Uredbe Sveta (ES, Euratom) št. 1605/2002 z dne 25. junija 2002 o finančni uredbi, ki se uporablja za splošni proračun Evropskih skupnosti (5), in členom 90(1) Uredbe Komisije (ES, Euratom) št. 2342/2002 z dne 23. decembra 2002 o določitvi podrobnih pravil za izvajanje Uredbe Sveta (ES, Euratom) št. 1605/2002 o finančni uredbi, ki se uporablja za splošni proračun Evropskih skupnosti (6), mora institucija ali organ, na katerega ta institucija prenese pooblastila, za prevzem obveznosti za odhodke v breme proračuna Unije pred odobritvijo odhodkov sprejeti sklep o financiranju, ki določi bistvene sestavine z dohodki povezanega ukrepa.

(12) Določiti je treba stopnjo finančnega prispevka Unije k stroškom, ki so nastali Bolgariji za izvajanje nekaterih elementov sprejetega načrta za izkoreninjenje slinavke in parkljevke pri divjih živalih v Bolgariji, pri čemer je treba upoštevati tudi posebne epidemiološke razmere v zvezi s slinavko in parkljevko na Jugovzhodnem Balkanu.

(13) Nujno potrebne dejavnosti nadzora, vključno z izboljšanjem nacionalnega referenčnega laboratorija, ki je eden redkih laboratorijev v celotni regiji z zadostnimi izkušnjami na področju diagnosticiranja slinavke in parkljevke, ter veterinarskega informacijskega sistema za povezovanje nadzornih podatkov z nadzorom premikov, ukrepi čiščenja in razkuževanja ter dejavnosti obveščanja javnosti, je treba financirati po stopnji, določeni v tem sklepu. S temi ukrepi se bo povečalo znanje Unije za prihodnje upravljanje takih primerov.

(14) Za namene finančnega nadzora se uporabljajo členi 9, 36 in 37 Uredbe Sveta (ES) št. 1290/2005 z dne 21. junija 2005 o financiranju skupne kmetijske politike (7).

(15) Ukrepi, predvideni s tem sklepom, so v skladu z mnenjem Stalnega odbora za prehranjevalno verigo in zdravje živali –

SPREJELA NASLEDNJI SKLEP:

Člen 1

1. Bolgariji se lahko odobri finančni prispevek k stroškom, ki so tej državi članici nastali pri izvajanju ukrepov v skladu s členom 8, členom 14(4)(c), členoma 19 in 22 ter členi 31(1), 35(1) in 36(1) Odločbe 2009/470/ES za nadzor in izkoreninjenje slinavke in parkljevke pri divjih živalih na v jugovzhodnem delu Bolgarije leta 2011 v skladu z načrtom za izkoreninjenje, odobrenim s Sklepom 2011/493/EU.

Prvi odstavek predstavlja odločitev o financiranju v smislu člena 75 finančne uredbe.

2. Celotni prispevek Unije ne presega 890 000 EUR.

3. Le stroški, ki so med 4. aprilom 2011 in 3. aprilom 2012 nastali pri ukrepih, določenih v Prilogi, ter jih Bolgarija plača pred 5. avgustom 2012, so upravičeni do sofinanciranja s finančnim prispevkom Unije po najvišji stopnji za določene dejavnosti iz Priloge.

Člen 2

1. Odhodki, ki jih je predložila Bolgarija za finančni prispevek Unije, so izraženi v eurih ter izključujejo davek na dodano vrednost in vse druge davke.

2. Kadar so odhodki Bolgarije izraženi v valuti, ki ni euro, Bolgarija to valuto preračuna v eure, pri čemer uporabi zadnji menjalni tečaj, ki ga določi Evropska centralna banka pred prvim dnem v mesecu, v katerem država članica predloži zahtevek za plačilo.

Člen 3

1. Finančni prispevek Unije za izvajanje programa iz člena 1 se odobri, če Bolgarija:

(a) načrt za izkoreninjenje iz člena 1 izvaja učinkovito in v skladu z zadevnimi določbami zakonodaje Unije, vključno z Direktivo 2003/85/ES, ter pravili o konkurenci in oddaji javnih naročil;

(b) Komisiji najpozneje do 31. januarja 2012 pošlje vmesno poročilo o tehnični izvedbi načrta za izkoreninjenje v skladu z odstavkom 5 dela B Priloge XVIII k Direktivi 2003/85/ES, ki ga spremlja vmesno finančno poročilo, ki zajema obdobje od 4. aprila 2011 do 31. decembra 2011;

(c) Komisiji najpozneje do 15. septembra 2012 pošlje končno poročilo o tehnični izvedbi programa z dokazi, ki upravičujejo stroške, ki jih je plačala Bolgarija, in dosežene rezultate za obdobje od 4. aprila 2011 do 3. aprila 2012;

(d) ne predloži nadaljnjih zahtevkov za druge prispevke Unije za ukrepe iz Priloge in takih zahtevkov ni predložila predhodno.

2. Če Bolgarija ne bo izpolnjevala zahtev iz odstavka 1, Komisija lahko zmanjša finančni prispevek Unije, pri čemer upošteva naravo in resnost kršitve ter finančno izgubo Unije.

Člen 4

1. Bolgarija zagotovi, da pristojni organ sedem let hrani overovljene kopije podporne dokumentacije v zvezi z dejavnostmi, za katere se prejme finančni prispevek Unije v skladu s členom 1, zlasti račune, plačilne liste, sezname prisotnosti in dokumente, ki se nanašajo na pošiljanje vzorcev in službena potovanja.

2. Bolgarija vpiše odhodke, predložene Komisiji, v svoj računovodski sistem in sedem let hrani vse originalne dokumente za namene revizije.

3. Podporna dokumentacija iz odstavka 1 se na zahtevo pošlje Komisiji.

Člen 5

Ta sklep je naslovljen na Republiko Bolgarijo.

V Bruslju, 15. decembra 2011 Za Komisijo John DALLI Član Komisije

(1) UL L 155, 18.6.2009, str. 30.

(2) UL L 306, 22.11.2003, str. 1.

(3) UL L 55, 1.3.2005, str. 12.

(4) UL L 203, 6.8.2011, str. 32.

(5) UL L 248, 16.9.2002, str. 1.

(6) UL L 357, 31.12.2002, str. 1.

(7) UL L 209, 11.8.2005, str. 1.